แก๊ง 4 โมงทำงาน ดัชนีฯพลิกกลับมาบวก 0.21 จุด หลังภาคเช้าดิ่ง 11 จุด
แก๊ง 4 โมงทำงาน ดัชนีฯพลิกกลับมาบวก 0.21 จุด หลังภาคเช้าดิ่ง 11 จุด โดยดัชนีหุ้นไทย ณ เวลา 16.02 น. อยู่ที่ระดับ 1,786.87 จุด เพิ่มขึ้น 0.21 จุด หรือคิดเป็น 0.01%
9 ก.พ. 2561

ผู้สื่อข่าวรายงานว่า ดัชนีหุ้นไทย ณ เวลา 16.02 น. อยู่ที่ระดับ 1,786.87 จุด เพิ่มขึ้น 0.21 จุด หรือคิดเป็น 0.01% สูงสุดที่ระดับ 1,787.30 จุด ต่ำสุดที่ระดับ 1,766.82 จุด ด้วยมูลค่าการซื้อขาย 54,407.55 ล้านบาท ขณะที่ดัชนีปิดตลาดภาคเช้าอยู่ที่ระดับ 1,775.28 ลดลง 11.38 จุด หรือ 0.64%

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต ระบุว่าสำหรับตลาดหุ้นไทยที่ได้ปรับฐานลง ก็ทำให้ Valuation ลดความแพงลงบ้าง ประกอบกับตลาดหุ้นไทยยังมีโมเมนตัมของผลประกอบการบริษัทจดทะเบียนที่อยู่ในระดับที่ดี โดยคาดว่ากำไรของบริษัทจดทะเบียนในปีนี้จะเติบโตได้ราว 13% ทำให้เป็นโอกาสที่นักลงทุนเข้าไปเลือกลงทุนในหุ้นรายตัว ส่งผลให้ราคาหุ้นโดยเฉพาะหุ้นขนาดใหญ่ไม่ได้ปรับลดลงมากนักในวันนี้ แม้ว่าทิศทางของราคาน้ำมันดิบปรับลงต่ำสุดในรอบ 7 สัปดาห์ก็ตาม
ขณะที่ บล.เออีซี เปิดเผยว่า มุมมองตลาดช่วงบ่าย จากกราฟรายวันดัชนียังไม่หลุดเส้นแนวโน้มขาขึ้น สามารถกลับมาลุ้นรีบาวด์ได้อีกครั้งดังนั้น จับตาแนวรับ 1,760 จุด โดยหากยืนได้ คาดบ่ายนี้ต่อเนื่อถึงสัปดาห์หน้าดัชนีมีโอกาสรีบาวด์ขึ้นไปทดสอบ 1,800 จุด ได้อีกครั้ง
อีกทั้ง บล.ซีไอเอ็มบี เปิดเผยว่า ปรับตัวลดลงไปทำจุดต่ำสุดที่ 1766 จุด ในช่วงเปิดตลาดก่อนที่จะปรับตัวเพิ่มขึ้นเกิดสัญญาณฟื้นตัวทางเทคนิคเหนือแนวรับของกรอบแนวโน้มขาขึ้นต่อเนื่อง ทำให้แนวโน้มหลักยังคงเคลื่อนไหวในแนวโน้มขาขึ้นต่อเนื่อง ซึ่งเราคาดว่า การปรับฐานของ SET Index น่าจะผ่านไปแล้วหลังจากทดสอบแนวรับของกรอบแนวโน้มขาขึ้นที่ 1760 จุด และมีแนวต้านที่ 1800 จุด ถ้าทะลุผ่านขึ้นไปได้ จะมีแนวต้านถัดไปที่ 1820 จุดเป็นจุดขายทำกำไร